VENDIM
Nr. 6, datë 10.6.2022

PËR MIRATIMIN E MARZHEVE NË BAZË TË MONITORIMIT TË ÇMIMEVE PËR PRODUKTET USHQIMORE BAZË DHE PRODUKTET E TJERA TË LIDHURA ME TO, SI PASOJË E SITUATËS SË VEÇANTË TË KRIJUAR NË TREG”
 
Bordi i Transparencës dhe Monitorimit të Çmimeve të Tregtimit me Shumicë/Pakicë të Produkteve Ushqimore Bazë dhe Produkteve të Tjera të Lidhura me To, në zbatim të aktit normativ nr. 7, datë 18.3.2022, “Për transparencën dhe monitorimin e çmimit për disa produkte ushqimore bazë dhe produkte të tjera të lidhura me to, si pasojë e situatës së veçantë të krijuar në treg”,

[bookmark: _GoBack]VENDOSI:

1. Miratimin e marzheve tavan që do të aplikohen për disa produkte ushqimore bazë, si pasojë e situatës së veçantë të krijuar nga rritja e çmimeve ndërkombëtare. Çdo operator ekonomik i tregtimit të produkteve të mëposhtme, qoftë importues, tregtar me shumice, transportues apo tregtar me pakicë, është i lirë që të aplikojë marzhe bruto më të ulëta mbi këto produkteve, se ato që rezultojnë nga aplikimi i marzheve tavan të miratuara nga Bordi, duke ofruar çmime shitje në treg më të ulëta se ato që rezultojnë nga aplikimi i këtyre marzheve.
2. Për artikullin oriz kokërrgjatë (1 kg) miratohen marzhet tavan, si më poshtë:
a) Marzhi tavan i tregtimit të shitjes me shumicë të orizit kokërrgjatë është 11 lekë/kg mbi koston e importit plus detyrimet e paguara në doganë. Ky marzh mbulon shpenzimet operative të importuesit dhe ambalazhimit brenda vendit.
b) Marzhi i tregtimit të transportuesit i cili mund të jetë shitësi me shumicë, shitësi me pakicë apo palë të treta, nga magazina e shitësit me shumicë te magazina e shitësit me pakicë është 2 lekë/kg mbi çmimin e llogaritur, sipas germës “a” të këtij paragrafi.
c) Marzhi i tregtimit të shitjes në njësitë e tregtimit me pakicë të orizit kokërrgjatë është 3 lekë/kg mbi çmimin e llogaritur, sipas germës “a” të këtij paragrafi plus transportin, sipas germës “b” të këtij paragrafi.
3. Për artikullin sheqer (1 kg) miratohen marzhet, si më poshtë:
a) Marzhi tavan i tregtimit të shitjes me shumicë të sheqerit nga importuesi dhe ambalazhuesi është 15 lekë/kg (6 lekë/kg për importuesin dhe 9 lekë/kg për ambalazhuesin) mbi koston e importit plus detyrimet e paguara në doganë.
b) Marzhi i tregtimit të transportuesit, i cili mund të jetë shitësi me shumicë, shitësi me pakicë apo palë të treta, nga magazina e shitësit me shumicë te magazina e shitësit me pakicë është 2 lekë/kg mbi çmimin e llogaritur, sipas germës “a” të këtij paragrafi.
c) Marzhi i tregtimit të shitjes në njësitë e tregtimit me pakicë të produktit sheqer është 3 lekë/kg mbi çmimin e llogaritur, sipas germës “a” të këtij paragrafi plus transportin, sipas germës “b” të këtij paragrafi.
4. Për artikullin miell masiv miratohen marzhet tavan, si më poshtë:
a) Marzhi tavan i tregtimit të shitjes me shumicë të miellit nga prodhuesi dhe ambalazhuesi llogaritet, si vijon:
a. Kostos së importit të grurit plus detyrimeve të paguara në doganë i shtohet mbi to 32% kosto e përpunimit dhe ambalazhimit nga grurë në produkt të gatshëm miell; dhe
b. Mbi kostot e llogaritura sipas pikës së mësipërme “i”, shtojmë marzhin e tregtimit 2.5 lekë/kg për tregtarët e shumicës.
b) Marzhi i tregtimit të transportuesit i cili mund të jetë shitësi me shumicë, shitësi me pakicë apo palë të treta, nga magazina e shitësit me shumicë te magazina e shitësit me pakicë është 2.5 lekë/kg mbi çmimin e llogaritur, sipas germës “a” të këtij paragrafi.
c) Marzhi i tregtimit të shitjes në njësitë e tregtimit me pakicë të produktit miell masiv është 2.5 lekë/kg mbi çmimin e llogaritur, sipas germës “a” të këtij paragrafi plus transportin, sipas germës “b” të këtij paragrafi.
5. Për artikullin vaj luledielli miratohen marzhet tavan, si më poshtë:
a) Marzhi tavan i tregtimit të shitjes me shumicë të vajit të lulediellit nga importuesi është 35 lekë/litër mbi koston e importit dhe detyrimet e paguara në doganë. Ky marzh mbulon shpenzimet operative, shpenzimet e inbotilimit, si dhe shpenzimet e ambalazhimit, kur ky produkt importohet i hapur dhe ambalazhohet në vend.
b) Marzhi i tregtimit të transportuesit, i cili mund të jetë shitësi me shumicë, shitësi me pakicë apo palë të treta, nga magazina e shitësit me shumicë te magazina e shitësit me pakicë është 2 lekë/litër mbi çmimin e llogaritur, sipas germës “a” të këtij paragrafi.
c) Marzhi i tregtimit të shitjes në njësitë e tregtimit me pakicë të produktit vaj luledielli është 4 lekë/litër mbi çmimin e llogaritur, sipas germës “a” të këtij paragrafi plus transportin, sipas germës “b” të këtij paragrafi.
6. Ky vendim është i detyrueshëm për të gjitha subjektet që tregtojnë me shumicë/pakicë produktet e përcaktuara në këtë vendim.
7. Në pasqyrën nr. 1 bashkëlidhur këtij vendimi jepen të dhënat, në lidhje me përllogaritjet e çmimit tavan të tregtimit, sipas marzheve të përcaktuara në këtë vendim.
8. Administrata Tatimore monitoron tregun nëpërmjet verifikimit të faturave të lëshuara nga subjektet gjatë periudhës së situatës së veçantë të krijuar në treg dhe raporton pranë Bordit çdo muaj brenda datës 10 të muajit pasardhës të periudhës raportuese.
9. Ky vendim hyn në fuqi në datë 10.6.2022 dhe i shtrin efektet deri në mbledhjen e ardhshme të Bordit. Ky vendim do të publikohet në Qendrën e Botimeve Zyrtare, si dhe në faqen zyrtare të ministrisë përgjegjëse për financat dhe ministrisë përgjegjëse për bujqësinë.

Pasqyra nr. 1

	Përshkrimi
	Kostoja  mesatare e ponderuar në import dhe pagesa në doganë (zhdoganimit 1–9 qershor 2022)
	Marzhi në import/shumicë
	Marzhi me shumicë (importuesi i ndryshëm nga shitësi me shumicë)
	Marzhi i transportuesit
	Marzhi i tregtimit të shitjes me pakicë
	Çmimi tavan në njësitë e tregtimit me pakicë
	Sqarime

	Oriz kokërrgjatë
	85 lekë/kg
	11 lekë/kg
	
	2 lekë/kg
	3 lekë/kg
	101 lekë/kg
	Marzhi i shumicës mbulon kostot e ambalazhimit, si dhe çdo kosto biznesi, përfshirë shpenzimet operacionale dhe çdo shpenzim tjetër për tregtimin e produktit të paketuar. Çmimi tavan i tregtimit për këtë produkt do të jetë 101 lekë/kg.

	Sheqer
	84 lekë/kg
	6 lekë/kg
	9 lekë/kg
	2 lekë/kg
	3 lekë/kg
	104 lekë/kg
	Marzhi i shumicës mbulon kostot e ambalazhimit, si dhe çdo kosto biznesi, përfshirë shpenzimet operacionale dhe çdo shpenzim tjetër për tregtimin e produktit të paketuar. Çmimi tavan i tregtimit për këtë produkt do të jetë 104 lekë/kg.

	Miell
	82.5
lekë/kg
	32% kosto përpunimi +2.5 lekë/kg
	
	2,5 lekë/kg
	2.5 lekë/kg
	90 lekë/kg
	Marzhi i shumicës mbulon kostot e përpunimit të grurit dhe prodhimit të miellit, ambalazhimit, firot ligjore, si dhe çdo kosto biznesi, përfshirë shpenzimet operacionale dhe çdo shpenzim tjetër për tregtimin e produktit të paketuar. Çmimi tavan i tregtimit për këtë produkt do të jetë 90 lekë/kg.

	Vaj luledielli
	
	35 lekë/litër
	
	2 lekë/litër
	4 lekë/litër
	
	Marzhi i shumicës mbulon kostot e imbotilimit, ambalazhimit, si dhe çdo kosto biznesi, përfshirë shpenzimet operacionale dhe çdo shpenzim tjetër për tregtimin e produktit të paketuar. Për shkak se operatorë të ndryshëm kanë diferenca të ndjeshme në çmimet e blerjes në import të vajit të lulediellit, nuk do të aplikohet kosto mesatare e ponderuar e zhdoganimeve dhe nuk do të përcaktohet çmim i unifikuar shitje nga çdo subjekt, por çdo importues i vajit të inbotiluar apo importues vaji që e inbotilon dhe e paketon në vend, do të aplikojë marzhin e lejuar mbi koston e importimit të produktit të tyre, sipas deklaratës doganore për çdo parti importi, sipas marzheve të parashikuara në paragrafin 5 të këtij vendimi.

